CELEX: 32017D2409
Language: hu
Date: 2017-12-18 00:00:00
Title: A Tanács (EU) 2017/2409 végrehajtási határozata (2017. december 18.) az Észak-Svédország egyes területein található háztartások és szolgáltató társaságok által felhasznált villamos energiára vonatkozó kedvezményes jövedékiadó-mérték alkalmazásának Svédország számára, a 2003/96/EK irányelv 19. cikkének megfelelően történő engedélyezéséről

21.12.2017   
            
            
               HU
            
            
               Az Európai Unió Hivatalos Lapja
            
            
               L 342/10
            
         A TANÁCS (EU) 2017/2409 VÉGREHAJTÁSI HATÁROZATA
   (2017. december 18.)
   az Észak-Svédország egyes területein található háztartások és szolgáltató társaságok által felhasznált villamos energiára vonatkozó kedvezményes jövedékiadó-mérték alkalmazásának Svédország számára, a 2003/96/EK irányelv 19. cikkének megfelelően történő engedélyezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2012/47/EU tanácsi végrehajtási határozat (2) a 2003/96/EK irányelv 19. cikke alapján engedélyezte Svédország számára, hogy 2017. december 31-ig kedvezményes jövedékiadó-mértéket alkalmazzon az Észak-Svédország egyes területein található háztartások és szolgáltató társaságok (a továbbiakban: a kedvezményezettek) által felhasznált villamos energiára.
            
         
               (2)
            
            
               2017. május 10-én kelt levelében Svédország engedélyt kért arra, hogy további hatéves időtartamra, 2023. december 31-ig kedvezményes jövedékiadó-mértéket alkalmazhasson a kedvezményezettek által felhasznált villamos energiára. A kedvezmény tervezett maximális mértéke 96 SEK/MWh. 2017. szeptember 1-jén kelt levelében Svédország további információkat és magyarázatokat küldött.
            
         
               (3)
            
            
               Az érintett földrajzi területeken a fűtési költségek a hosszabb fűtési szezon miatt átlagosan 30 %-kal magasabbak, mint az ország többi részén. A kedvezményezettek által felhasznált villamos energia költségeinek csökkentése ezért mérsékli az Észak-Svédországban, illetve az ország többi részén élő fogyasztók általános fűtési költségei közötti különbséget. Az intézkedés ezért hozzájárul a regionális és kohéziós szakpolitikai célkitűzések teljesítéséhez. Az adókedvezmény nem haladhatja meg a fogyasztók által az érintett földrajzi területeken viselt fűtési egységártöbblet kompenzálásához szükséges mértéket.
            
         
               (4)
            
            
               A kedvezményes jövedékiadó-mértéknek meg kell haladnia a 2003/96/EK irányelv 10. cikkében előírt minimum mértéket.
            
         
               (5)
            
            
               Tekintettel a kedvezménnyel érintett területek távoli elhelyezkedésére és arra, hogy a kedvezmény nem haladhatja meg az észak-svédországi fűtési többletköltségeket, továbbá arra, hogy az intézkedés a háztartásokra és a szolgáltató társaságokra korlátozódik, az intézkedés várhatóan nem eredményezi a verseny jelentős torzulását vagy a tagállamok közötti kereskedelem megváltozását.
            
         
               (6)
            
            
               Az intézkedés ezért a belső piac megfelelő működése és a tisztességes verseny biztosítása szempontjából elfogadható. Az intézkedés összeegyeztethető az Unió egészségügyi, környezetvédelmi, energiaügyi és közlekedési szakpolitikájával is.
            
         
               (7)
            
            
               A 2003/96/EK irányelv 19. cikkének (2) bekezdésére tekintettel az említett cikk alapján megadott engedélyeket szigorú időkerethez kell kötni. Annak érdekében, hogy a kedvezményezettek számára megfelelő bizonyosságot lehessen nyújtani, az engedélyt hat évre kell megadni. Ez a határozat nem érinti az állami támogatásokra vonatkozó uniós szabályok alkalmazását.
            
         
               (8)
            
            
               A 2012/47/EU határozat értelmében megadott engedélynek továbbra is alkalmazandónak kell lennie, hogy az említett határozat hatályának lejárta és e határozat hatálybalépése között ne támadjon időbeli szakadás,
            
         ELFOGADTA EZT A HATÁROZATOT:
   1. cikk
   (1)   Svédország engedélyt kap arra, hogy kedvezményes jövedékiadó-mértéket alkalmazzon a mellékletben felsorolt településeken található háztartások és szolgáltató társaságok által felhasznált villamos energiára.
   Ezen, a villamos energiára vonatkozó általános nemzeti jövedékiadó-mértékhez képest nyújtott kedvezmény nem haladhatja meg a Svédország többi részéhez viszonyítva az északi elhelyezkedés miatt jelentkező fűtési többletköltség kompenzálásához szükséges mértéket, és nem haladhatja meg a 96 SEK/MWh-t.
   (2)   A kedvezményes adómértéknek meg kell felelnie a 2003/96/EK irányelv által előírt követelményeknek és különösen az említett irányelv 10. cikkében előírt minimum adómértéknek.
   2. cikk
   Ez a határozat a róla szóló értesítés napján lép hatályba.
   Ez a határozat 2018. január 1-jétől2023. december 31-ig alkalmazandó.
   3. cikk
   Ennek a határozatnak a Svéd Királyság a címzettje.
   
      Kelt Brüsszelben, 2017. december 18-án.
      
         
            a Tanács részéről
         
         
            az elnök
         
         K. SIMSON
      
   
   
      (1)  HL L 283., 2003.10.31., 51. o.
   
   
      (2)  A Tanács 2012/47/EU végrehajtási határozata (2012. január 24.) Svédország részére kedvezményes adómérték alkalmazásának az Észak-Svédország egyes területein található háztartások és szolgáltató társaságok által felhasznált villamos energia tekintetében, a 2003/96/EK irányelv 19. cikkének megfelelően történő engedélyezéséről (HL L 26., 2012.1.28., 33. o.).
   
      MELLÉKLET
      
                  Régió
               
               
                  Település
               
            
                  Norrbottens län
               
               
                  Minden település
               
            
                  Västerbottens län
               
               
                  Minden település
               
            
                  Jämtlands län
               
               
                  Minden település
               
            
                  Västernorrlands län
               
               
                  Sollefteå, Ånge, Örnsköldsvik
               
            
                  Gävleborgs län
               
               
                  Ljusdal
               
            
                  Dalarnas län
               
               
                  Malung-Sälen, Mora, Orsa, Älvdalen
               
            
                  Värmlands län
               
               
                  Torsby